CELEX: 52020PC0449
Language: lt
Date: 2020-08-24
Title: Pasiūlymas TARYBOS ĮGYVENDINIMO SPRENDIMAS kuriuo Graikijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS KOMISIJA
            Briuselis, 2020 08 24
            COM(2020) 449 final
            2020/0212(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Graikijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms toks sukrėtimas gresia, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.
            
            
               2020 m. rugpjūčio 6 d. Graikija paprašė Sąjungos finansinės paramos pagal SURE reglamentą. Pagal SURE reglamento 6 straipsnio 2 dalį Komisija pasikonsultavo su Graikijos valdžios institucijomis, kad patikrintų, ar staiga smarkiai padidėjo faktinės ir numatytos išlaidos, kurios yra tiesiogiai susijusios su: a) specialia išmoka privačiojo sektoriaus darbuotojams, kurių darbo sutartys dėl krizės buvo laikinai nutrauktos, b) jų socialinės apsaugos išlaidomis laikino nutraukimo laikotarpiu, c) specialia išmoka savarankiškai dirbantiems specialistams, d) sutrumpinto darbo laiko tvarka ir e) darbdavio mokamomis socialinio draudimo įmokomis už sezoninių paslaugų sektoriaus įmonių darbuotojus, ir kurias lėmė COVID-19 pandemija. Visų pirma: 
            
            
               (1)speciali išmoka privačiojo sektoriaus darbuotojams, kurių darbo sutartys buvo laikinai nutrauktos. Šia priemone siekiama apsaugoti darbo vietas įmonėse, kurios nutraukia veiklą paklusdamos valdžios nurodymui arba priklauso labai nuo COVID-19 protrūkio nukentėjusiems ekonomikos sektoriams, ir ji susijusi su specialios 543 EUR mėnesinės išmokos skyrimu darbuotojams, kurių darbo sutartys laikinai nutrauktos nuo 2020 m. kovo mėn. vidurio. Norint pasinaudoti šia schema, būtina, kad darbdavys išlaikytų tą patį darbuotojų (t. y. tų pačių darbuotojų) skaičių laikotarpį, lygų laikotarpiui, kuriam buvo laikinai nutraukta darbo sutartis;
            
            
               (2)be to, valdžios institucijos nustatė, kad valstybė finansuos darbuotojų, kurie gauna specialią a punkte nurodytą išmoką, socialinę apsaugą. Norint pasinaudoti šia schema, būtina, kad darbdavys išlaikytų tą patį darbuotojų (t. y. tų pačių darbuotojų) skaičių laikotarpį, lygų laikotarpiui, kuriam buvo laikinai nutraukta darbo sutartis; 
            
            
               (3)speciali išmoka savarankiškai dirbantiems specialistams. Priemonė susijusi su specialia vienkartine 600 EUR išmoka, kuri buvo mokama arba 2020 m. balandžio, arba birželio mėn. savarankiškai dirbantiems specialistams (ekonomistams, apskaitininkams, inžinieriams, teisininkams, gydytojams, mokytojams ir mokslininkams); 
            
            
               (4)sutrumpinto darbo laiko tvarka, taikoma nuo 2020 m. birželio 15 d. iki 2020 m. spalio 15 d. visose įmonėse, išskyrus oro transporto pramonę, kur ją galima pratęsti iki 2020 m. pabaigos. Reikalavimus atitinkančios įmonės – tai įmonės, kurių apyvarta sumažėjo ne mažiau kaip 20 %. Pagal priemonę leidžiama iki 50 % sumažinti darbuotojų darbo valandų per savaitę skaičių su sąlyga, kad bus išlaikyti darbo santykiai. Nuo 2020 m. birželio 15 d. iki 2020 m. birželio 30 d. valstybė padengia 60 % darbuotojo grynojo uždarbio ir 60 % darbdavio mokamų socialinio draudimo įmokų už nedirbtas valandas. Nuo 2020 m. liepos 1 d. valstybė apmoka 100 % darbdavio ir darbuotojo mokamų socialinio draudimo įmokų už nedirbtas valandas ir 60 % darbuotojo grynojo uždarbio už nedirbtas valandas; 
            
            
               (5)valstybės teikiamas darbdavio mokamų socialinio draudimo įmokų už sezoninių darbų įmonių darbuotojus finansavimas. Priemonė skirta sezoninių paslaugų sektoriaus įmonėms, t. y. įmonėms, kurios 50 % apyvartos gauna trečiąjį metų ketvirtį (remiantis 2019 m. duomenimis), ir pagal ją siekiama finansuoti darbdavio 2020 m. liepos, rugpjūčio ir rugsėjo mėn. mokamas socialinio draudimo įmokas su sąlyga, kad įmonės išlaikys tą patį darbuotojų skaičių, koks buvo 2020 m. birželio 30 d. 
            
            
               Graikija pateikė Komisijai atitinkamą informaciją. 
            
            
               Atsižvelgdama į turimus įrodymus, Komisija siūlo Tarybai priimti įgyvendinimo sprendimą suteikti Graikijai finansinę paramą pagal SURE reglamentą pirmiau nurodytoms priemonėms remti. 
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šis pasiūlymas visiškai atitinka Tarybos reglamentą (ES) 2020/672, pagal kurį teikiamas pasiūlymas.
               
               
                  Šis pasiūlymas papildo kitą Sąjungos teisės priemonę, kuria teikiama parama valstybėms narėms ištikus nelaimei, – 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (toliau – Reglamentas (EB) Nr. 2012/2002). Kovo 30 d. priimtas Europos Parlamento ir Tarybos reglamentas (ES) 2020/461, kuriuo ta priemonė iš dalies keičiama siekiant išplėsti jos taikymo sritį į ją įtraukiant didelio masto ekstremaliąsias visuomenės sveikatos situacijas ir apibrėžti konkrečius tinkamus finansuoti veiksmus. 
               
            
            
               •Suderinamumas su kitomis Sąjungos politikos sritimis
            
            
               
                  Pasiūlymas yra dalis įvairių priemonių, parengtų reaguojant į dabartinę COVID-19 pandemiją, tokių kaip Atsako į koronaviruso grėsmę investicijų iniciatyva, ir papildo kitas priemones, kuriomis remiamas užimtumas, pavyzdžiui, Europos socialinį fondą ir Europos strateginių investicijų fondą (ESIF) / „InvestEU“. Šis pasiūlymas, kuriuo suteikiama galimybė skolinti ir skolintis siekiant šiuo konkrečiu COVID-19 protrūkio atveju paremti valstybes nares, veiks kaip antroji gynybos linija: pagal jį bus finansuojamos sutrumpinto darbo laiko tvarkos ir panašios priemonės, padedančios apsaugoti darbo vietas ir taip nuo nedarbo rizikos apsaugoti darbuotojus ir savarankiškai dirbančius asmenis. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               
                  Šios priemonės teisinis pagrindas yra Tarybos reglamentas (ES) 2020/672. 
               
            
            
               •Subsidiarumo principas (neišimtinės kompetencijos atveju) 
            
            
               
                  Pasiūlymas parengtas atsižvelgiant į vienos iš valstybių narių prašymą ir parodo Europos solidarumą, valstybėms narėms, nukentėjusioms nuo COVID-19 protrūkio, teikiant Sąjungos finansinę paramą laikinų paskolų forma. Kaip antroji gynybos linija, tokia finansinė parama laikinai padeda vyriausybėms finansuoti padidėjusias viešąsias išlaidas, susijusias su sutrumpinto darbo laiko tvarkos ir panašiomis priemonėmis, siekiant padėti apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis.
               
               
                  Tokia parama padės nukentėjusiems gyventojams, taip pat padės sušvelninti tiesioginį socialinį ir ekonominį dabartinės COVID-19 krizės poveikį. 
               
            
            
               •Proporcingumo principas
            
            
               
                  Pasiūlymas atitinka proporcingumo principą. Juo neviršijama to, kas būtina priemonės tikslams pasiekti. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Kadangi pasiūlymą reikėjo parengti skubiai, kad Taryba spėtų laiku jį priimti, surengti konsultacijų su suinteresuotosiomis šalimis nebuvo įmanoma.
               
            
            
               •Poveikio vertinimas
            
            
               
                  Kadangi pasiūlymas yra skubus, poveikio vertinimas nebuvo atliktas.
               
            
            
               4.POVEIKIS BIUDŽETUI
            
            
               
                  Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei. 
               
            
            
               Be valstybių narių teikiamų garantijų, sistemoje įtvirtintos kitos apsaugos priemonės, užtikrinančios jos finansinį patikimumą:
            
            
               ·griežtas ir konservatyvus požiūris į finansų valdymą;
            
            
               ·paskolų portfelio sudarymas apribojant koncentracijos riziką, metinę poziciją ir pernelyg didelę poziciją atskirų valstybių narių atžvilgiu, kartu užtikrinant, kad pakankamai išteklių būtų galima suteikti toms valstybėms narėms, kurioms jų labiausiai reikia, ir
            
            
               ·galimybės refinansuoti skolą.
            
            
               2020/0212 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
         
         
            
               kuriuo Graikijai pagal Tarybos reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo
                  1
               , ypač į jo 6 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2020 m. rugpjūčio 6 d. Graikija paprašė Sąjungos finansinės paramos, kad papildytų nacionalines pastangas mažinti COVID-19 protrūkio poveikį ir švelninti jo socialinius bei ekonominius padarinius darbuotojams; 
            
            
               (2)numatoma, kad COVID-19 protrūkis ir išskirtinės priemonės, kurias Graikija įgyvendino siekdama suvaldyti protrūkį ir jo socialinį, ekonominį bei su sveikata susijusį poveikį, turės didžiulį poveikį viešiesiems finansams. Pagal Komisijos 2020 m. pavasario prognozę buvo numatyta, kad iki 2020 m. pabaigos Graikijos valdžios sektoriaus deficitas ir skola sudarys atitinkamai 6,4 % ir 196,4 % bendrojo vidaus produkto (BVP). Remiantis Komisijos 2020 m. tarpine vasaros prognoze numatoma, kad 2020 m. Graikijos BVP sumažės 9 %; 
            
            
               (3)COVID-19 protrūkis imobilizavo didelę Graikijos darbo jėgos dalį. Dėl to Graikijoje staiga smarkiai padidėjo viešosios išlaidos, susijusios su specialiomis išmokomis, suteiktomis privačiojo sektoriaus darbuotojams, kurių darbo sutartys dėl krizės buvo laikinai nutrauktos, jų socialinės apsaugos išlaidomis laikino nutraukimo laikotarpiu, specialiomis išmokomis, suteiktomis savarankiškai dirbantiems specialistams, sutrumpinto darbo laiko tvarka ir darbdavio mokamomis socialinio draudimo įmokomis už sezoninių paslaugų sektoriaus įmonių darbuotojus, kaip nustatyta 4–8 konstatuojamosiose dalyse; 
            
            
               (4)konkrečiau, 2020 m. kovo 14 d. teisės aktu
                  2
               , nurodytu 2020 m. rugpjūčio 6 d. Graikijos prašyme, nustatyta speciali išmoka privačiojo sektoriaus darbuotojams, kurių darbo sutartys buvo laikinai nutrauktos. Šia priemone siekiama apsaugoti darbo vietas įmonėse, kurios nutraukia veiklą paklusdamos valdžios nurodymui arba priklauso labai nuo COVID-19 protrūkio nukentėjusiems ekonomikos sektoriams, ir ji susijusi su specialios 543 EUR mėnesinės išmokos skyrimu darbuotojams, kurių darbo sutartys laikinai nutrauktos nuo 2020 m. kovo mėn. vidurio. Norint pasinaudoti šia schema, būtina, kad darbdavys išlaikytų tą patį darbuotojų (t. y. tų pačių darbuotojų) skaičių laikotarpį, lygų laikotarpiui, kuriam buvo laikinai nutraukta darbo sutartis;
            
            
               (5)be to, valdžios institucijos nustatė, kad valstybė finansuos darbuotojų, kurie gauna specialią 4 konstatuojamojoje dalyje nurodytą išmoką, socialinę apsaugą. Norint pasinaudoti šia schema, būtina, kad darbdavys išlaikytų tą patį darbuotojų (t. y. tų pačių darbuotojų) skaičių laikotarpį, lygų laikotarpiui, kuriam buvo laikinai nutraukta darbo sutartis; 
            
            
               (6)2020 m. kovo 20 d. teisės aktu
                  3
               , nurodytu 2020 m. rugpjūčio 6 d. Graikijos prašyme, nustatyta speciali išmoka savarankiškai dirbantiems specialistams. Priemonė susijusi su specialia vienkartine 600 EUR išmoka, kuri buvo mokama arba 2020 m. balandžio, arba birželio mėn. savarankiškai dirbantiems specialistams (ekonomistams, apskaitininkams, inžinieriams, teisininkams, gydytojams, mokytojams ir mokslininkams); 
            
            
               (7)sutrumpinto darbo laiko tvarka, taikoma nuo 2020 m. birželio 15 d. iki 2020 m. spalio 15 d. visose įmonėse, išskyrus oro transporto pramonę, kur ją galima pratęsti iki 2020 m. pabaigos, nustatyta remiantis Įstatymu Nr. 4690/2020
                  4
               , nurodytu 2020 m. rugpjūčio 6 d. Graikijos prašyme. Reikalavimus atitinkančios įmonės – tai įmonės, kurių apyvarta sumažėjo ne mažiau kaip 20 %. Pagal priemonę leidžiama iki 50 % sumažinti darbuotojų darbo valandų per savaitę skaičių su sąlyga, kad bus išlaikyti darbo santykiai. Nuo 2020 m. birželio 15 d. iki 2020 m. birželio 30 d. valstybė padengia 60 % darbuotojo grynojo uždarbio ir 60 % darbdavio mokamų socialinio draudimo įmokų už nedirbtas valandas. Nuo 2020 m. liepos 1 d. valstybė apmoka 100 % darbdavio ir darbuotojo mokamų socialinio draudimo įmokų už nedirbtas valandas ir 60 % darbuotojo grynojo uždarbio už nedirbtas valandas; 
            
            
               (8)galiausiai, Įstatymu Nr. 4714/2020
                  5
               , nurodytu 2020 m. rugpjūčio 6 d. Graikijos prašyme, nustatyta, kad valstybė finansuos darbdavio mokamas socialinio draudimo įmokas už sezoninių darbų įmonių darbuotojus. Priemonė skirta sezoninių paslaugų sektoriaus įmonėms, t. y. įmonėms, kurios 50 % apyvartos gauna trečiąjį metų ketvirtį (remiantis 2019 m. duomenimis), ir pagal ją siekiama finansuoti darbdavio 2020 m. liepos, rugpjūčio ir rugsėjo mėn. mokamas socialinio draudimo įmokas su sąlyga, kad įmonės išlaikys tą patį darbuotojų skaičių, koks buvo 2020 m. birželio 30 d.; 
            
            
               (9)Graikija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Graikija pateikė Komisijai tinkamų įrodymų, kad faktinės ir numatomos viešosios išlaidos nuo 2020 m. vasario 1 d. padidėjo 728 000 000 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus smarkus padidėjimas, nes jis susijęs su naujomis priemonėmis, kurios taikomos didelei įmonių ir darbo jėgos daliai Graikijoje;
            
            
               (10)Komisija pagal Reglamento (ES) 2020/672 6 straipsnį pasikonsultavo su Graikija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, nurodytomis 2020 m. rugpjūčio 6 d. prašyme; 
            
            
               (11)todėl finansinė parama turėtų būti suteikta siekiant padėti Graikijai mažinti didelio ekonomikos sukrėtimo, kurį sukėlė COVID-19 protrūkis, socialinį ir ekonominį poveikį;
            
            
               (12)šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal SESV 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal SESV 108 straipsnį;
            
            
               (13)Graikija turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Graikija įvykdė tas išlaidas;
            
            
               (14)sprendimas suteikti finansinę paramą priimtas atsižvelgiant į esamus ir numatomus Graikijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Graikija atitinka Reglamento (ES) 2020/672 3 straipsnyje nustatytas sąlygas. 
            
            
               2 straipsnis
            
            
               1.Sąjunga suteikia Graikijai paskolą, kuri neviršija 2 728 000 000 EUR. Ilgiausias vidutinis paskolos grąžinimo terminas – 15 metų.
            
            
               2.Šiuo sprendimu suteiktos finansinės paramos prieinamumo laikotarpis yra 18 mėnesių nuo pirmos dienos po šio sprendimo įsigaliojimo. 
            
            
               3.Komisija Sąjungos finansinę paramą Graikijai teikia ne daugiau kaip aštuoniomis dalimis. Bet kuri dalis gali būti išmokama viena ar keliomis dalinėmis išmokomis. Pirmos dalies dalinių išmokų grąžinimo terminai gali būti ilgesni negu 1 dalyje nurodytas ilgiausias vidutinis grąžinimo terminas. Tokiais atvejais kitų dalinių išmokų grąžinimo terminai nustatomi taip, kad išmokėjus visas dalis būtų laikomasi 1 dalyje nurodyto ilgiausio vidutinio grąžinimo termino. 
            
            
               4.Pirma dalis išmokama įsigaliojus Reglamento (ES) 2020/672 8 straipsnio 2 dalyje numatytam paskolos susitarimui. 
            
            
               5.Graikija apmoka Reglamento (ES) 2020/672 4 straipsnyje nurodyto Sąjungos finansavimo išlaidas, susijusias su kiekviena dalimi, ir visus su finansavimu susijusius Sąjungos mokesčius ir išlaidas. 
            
            
               6.Dėl dalių dydžio ir išmokėjimo, kaip ir dėl dalinių išmokų dydžio, sprendžia Komisija. 
            
            
               3 straipsnis 
            
            
               Graikija gali finansuoti šias priemones:
            
            
               a)specialią išmoką darbuotojams, kurių darbo sutartys buvo laikinai nutrauktos, kaip numatyta 2020 m. kovo 14 d. teisės akto 13 straipsnyje; 
            
            
               b)darbuotojų socialinę apsaugą pagal šio straipsnio a punkte nurodytą priemonę, kaip numatyta 2020 m. kovo 14 d. teisės akto 13 straipsnyje; 
            
            
               c)specialią išmoką savarankiškai dirbantiems specialistams, kaip numatyta 2020 m. kovo 20 d. teisės akto 8 straipsnyje;
            
            
               d)sutrumpinto darbo laiko tvarką, kaip numatyta Įstatymo Nr. 4690/2020 31 straipsnyje; 
            
            
               e)darbdavio mokamas socialinio draudimo įmokas už sezoninių paslaugų sektoriaus įmonių darbuotojus, kaip numatyta Įstatymo Nr. 4714/2020 123 straipsnyje.
            
            
               4 straipsnis
            
            
               Graikija iki [DATA: šeši mėnesiai po šio sprendimo paskelbimo], o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.
            
            
               5 straipsnis
            
         
         
            
               Šis sprendimas skirtas Graikijos Respublikai.
            
            
               6 straipsnis
            
            
               Šis sprendimas skelbiamas Europos Sąjungos oficialiajame leidinyje. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 159, 2020 5 20, p. 1.
               
               
                  
                     (2)
                  
                        2020 m. kovo 14 d. teisės aktas (Vyriausybės oficialusis leidinys A 64), ratifikuotas Įstatymo Nr. 4682/2020 (Vyriausybės oficialusis leidinys A 76) 3 straipsniu; Ministro sprendimas Nr. 12998/232 (Vyriausybės oficialusis leidinys B 1078, 2020 m. kovo 28 d.), 2020 m. balandžio 22 d. Ministro sprendimas Nr. 16073/287 (Vyriausybės oficialusis leidinys B 1547, 2020 m. balandžio 22 d.), 2020 m. gegužės 8 d. Ministro sprendimas Nr. 17788/346 (Vyriausybės oficialusis leidinys B 1779, 2020 m. gegužės 10 d.) ir Ministro sprendimas Nr. 23102/477/2020 (Vyriausybės oficialusis leidinys B 2268, 2020 m. birželio 13 d.).
               
               
                  
                     (3)
                  
                        2020 m. kovo 20 d. teisės aktas (Vyriausybės oficialusis leidinys A 68), ratifikuotas Įstatymo Nr. 4683/2020 (Vyriausybės oficialusis leidinys A 83) 1 straipsniu.
               
               
                  
                     (4)
                  
                        Įstatymas Nr. 4690/2020 (Vyriausybės oficialusis leidinys A 104), ratifikuotas Įstatymo Nr. 4714/2020 (Vyriausybės oficialusis leidinys A 148) 122 ir 123 straipsniais, Ministro sprendimas Nr. 23103/478 (Vyriausybės oficialusis leidinys B 2274, 2020 m. birželio 14 d.) ir Ministro sprendimas Nr. 32085/1771.
               
               
                  
                     (5)
                  
                        Įstatymas Nr. 4714/2020 (Vyriausybės oficialusis leidinys A 148), ratifikuotas Ministro sprendimu Nr. 32085/1771.